Ασθένειες και απομόνωση

Μέχρι το 1906, ο τυφοειδής πυρετός ευθυνόταν για τον θάνατο 25.000 περίπου ατόμων ετησίως στις Η.Π.Α. Το καλοκαίρι εκείνης της χρονιάς εμφανίστηκε ένα περίεργο ξέσπασμα κρουσμάτων στο Λονγκ Άιλαντ της Νέας Υόρκης. Ένα κορίτσι πέθανε και πέντε άλλα άτομα προσβλήθηκαν από την ασθένεια ,αλλά ούτε το νερό ούτε κάποια τροφή μπόρεσαν να εντοπιστούν ως πιθανά αίτια. Τελικά προσέλαβαν έναν ειδικό, τον Σόπερ, ο οποίος, μετά από έρευνες που διεξήγαγε, εστίασε τις υποψίες του στη Μαίρη Μαλόν, μια φαινομενικά υγιή μαγείρισσα, η οποία είχε εξαφανιστεί τρεις εβδομάδες μετά το ξέσπασμα της ασθένειας.

Ο Σόπερ ήταν εξοικειωμένος με τη θεωρία του Κοχ ότι ασθένειες όπως αυτή θα μπορούσαν να εξαπλώνονται από άτομα που φέρουν τους μικροοργανισμούς. Άρχισε λοιπόν να ψάχνει αυτή τη γυναίκα, που θα γινόταν πλέον γνωστή ως <<Τυφοειδής Μαίρη>>.

Οι έρευνές του τον οδήγησαν δέκα χρόνια πίσω, τότε που η γυναίκα αυτή διετέλεσε μαγείρισσα σε διάφορα νοικοκυριά. Είκοσι οκτώ περιπτώσεις τυφοειδούς πυρετού είχαν εμφανιστεί σε εκείνα τα νοικοκυριά και κάθε φορά η μαγείρισσα έφευγε αμέσως μετά το ξέσπασμα της ασθένειας. Μια επιδημία, το 1903, στην Ιθάκα της Νέας Υόρκης εξαπλώθηκε στην κοινότητα και πέθαναν 1.300 άτομα.

Τελικά εντόπισε τη Μαίρη μέσα από τα διάφορα πρακτορεία ευρέσεως εργασίας και ήρθε πρόσωπο με πρόσωπο με αυτήν, τον Μάρτιο του1907. Χρησιμοποιούσε άλλο όνομα και δούλευε σε μια οικογένεια, όπου είχε εκδηλωθεί τυφοειδής πυρετός.

Ο Σόπερ εξήγησε τη θεωρία του, ότι δηλαδή ήταν φορέας της ασθένειας και την παρακάλεσε να εξεταστεί για τα συγκεκριμένα βακτήρια. Όταν αρνήθηκε να εξεταστεί, η αστυνομία τη μετέφερε δια της βίας σε ένα κρατικό νοσοκομείο, σε ένα νησί έξω από τις ακτές του Μπρονξ.

Οι εξετάσεις έδειξαν ότι τα κόπρανά της ήταν γεμάτα με τα βακτήρια που προκαλούν τον τυφοειδή πυρετό. Φοβούμενη ότι θα κινδύνευε η ζωή της, αρνήθηκε να υποβληθεί σε εγχείριση αφαίρεσης χοληδόχου κύστης που θα την απάλλασσε από τα μικρόβια.

Καθώς διαδίδονταν τα νέα της κράτησής της, άρχισε να γίνεται διάσημη. Τελικά εξαιτίας ενός νόμου που απαγόρευε την κράτηση φορέων, απελευθερώθηκε το 1910.

Ωστόσο, ο θρύλος της Μαίρης δεν είχε τελειώσει.

Το 1915, εμφανίστηκε σε νοσοκομείο της Νέας Υόρκης, όπου εργαζόταν πάλι ως μαγείρισσα αλλά με άλλο όνομα. Τότε 8 άτομα πέθαναν από τυφοειδή πυρετό, τα περισσότερα από τα οποία ήταν γιατροί και νοσοκόμοι. Η Μαίρη μεταφέρθηκε πάλι στο νησί, αυτή τη φορά με χειροπέδες. Επίσης αρνήθηκε να χειρουργηθεί και να αλλάξει επάγγελμα.

Οι γιατροί την έβαλαν σε απομόνωση προσπαθώντας να αποφασίσουν τι θα κάνουν. Έτσι πέρασαν αρκετές βδομάδες. Τελικά η Μαίρη δέχτηκε μια μόνιμη διαμονή σε μια καλύβα στο νησί. Σταδιακά αποδέχτηκε τη μοίρα της και άρχισε να βοηθά σε καθημερινές δουλειές του νοσοκομείου. Όμως της είχε επιβληθεί να τρώει μόνη της και της επιτρέπονταν πολύ λίγοι επισκέπτες. Πέθανε το 1938, σε ηλικία 70 ετών, εξαιτίας εγκεφαλικού. Θάφτηκε σε ένα τοπικό νεκροταφείο.